མྱུར་མཛད་མགོན་པོའི་རྟེན་གསར་བཞེངས་ཀྱི་དཀར་ཆག་བྱིན་རླབས་ལྷུན་པོའི་རྒྱལ་པོ་ཆེན་པོ།
༄༅།  ། མྱུར་མཛད་མགོན་པོའི་རྟེན་གསར་བཞེངས་ཀྱི་
དཀར་ཆག་བྱིན་རླབས་ལྷུན་པོའི་རྒྱལ་པོ་
ཆེན་པོ་བཞུགས་སོ།  །  ༄༅༅།  ། ན་མཿཤྲཱི་ཧེ་རུ་ཀ་ཙཀྲ་ས་ཝ་ར་སྱ།  རྒྱ་ཆེན་ཚོགས་གཉིས་རྟ་གདོང་མེའི་གཟིས་བཞུས་པའི་ཁམས།  ། ལྷུན་སྡུག་མཚན་དཔེའི་དཔལ་འབར་ལྔ་ལྡན་ཞིང་གི་མགོན།  ། བྱེ་བ་ཕྲག་བརྒྱའི་དཀྱིལ་འཁོར་ཡོངས་ཀྱི་བྱེད་པོ་གང་།  ། བློ་བཟང་སྙན་པར་རབ་གྲགས་ཞབས་རྡུལ་གཙུག་ན་མཛེས།  ། ལྷུན་པོའི་དབང་པོ་གསེར་རིའི་དབུས་ན་བཞིན།  ། རྒྱལ་སྲས་ཐོས་སྒྲོག་སོགས་ཀྱི་མདུན་བདར་བའི།  ། བུ་རམ་ཤིང་པའི་ཐུགས་རྗེའི་གྲིབ་བསིལ་གྱི།  ། བཀའ་དྲིན་བྱང་ཆུབ་བར་དུ་གཞལ་ནུས་ཅི།  ། འོན་ཏང་རླབས་ཆེན་སྨོན་ལམ་དཔུང་གི་ཚོགས།  ། རབ་བརྗིད་ལྔ་བརྒྱའི་གཙུག་རྒྱན་མར་མེ་མཛད།  ། བསིལ་ལྡན་ཁོར་ཡུག་ཡོངས་ཁྱབ་མཛད་པའི་དགེས།  ། རྒྱལ་བ་གཞན་དག་སྐྱེངས་ཏེ་དབྱིངས་སུ་གཟིམས།  ། ཁྱད་པར་གསང་གསུམ་རྒྱན་གྱི་འཁོར་ལོའི་མཛོད།  ། ལྟ་བུའི་བརྟུལ་ཞུགས་དོར་ནས་དགེ་སློང་ཚུལ།  ། གང་གི་བློ་གྲོས་ཡོལ་གོར་འཕགས་བཞིའི་ཚུལ།  ། བཟང་བཟང་མ་ལུས་བསྡུས་ཚེ་གྲགས་པ་འབར།  ། ད་ལྟ་པད་དཀར་འཆང་དང་ཚེ་མཐའ་ཡས།  ། གནའ་དུས་ལུགས་བཟང་ནུབ་པར་མི་རུང་ཞེས།  ། འཇིག་རྟེན་དགེ་བའི་མཚན་པ་ཅི་ཡང་ནི།  ། གཡོབ་དང་ལྷན་ཅིག་ཐུབ་གསུང་བདུད་རྩི་བསྙིལ།  ། བདག་བློ་དད་པའི་སྙིམ་པ་ཡིས།  ། བླངས་པའི་སྤེལ་ལེགས་མེ་ཏོག་ཕྲེང་།  ། མཁས་གྲུབ་བྱེ་བའི་དབུ་ལ་འབུལ།  ། ཚུལ་བཞིན་ཡིད་བྱེད་བདག་ལ་སྩོལ།  ། ཐོག་མཐར་དགེ་བའི་རྡོ་རྗེའི་སློབ་དཔོན་མགུར་ལས་ལེགས་སྐྱུགས་རྣམ་དཔྱོད་ཧུབ་ཀྱིས་ཡང་དང་ཡང་།  ། འཐུངས་ལས་ལེགས་སྨིན་རིམ་པ་ལྔ་པའི་རྐང་འཐུང་སཱ་ལའི་ལྗོན་པ་རབ་ཏུ་འཁྲིགས་པའི་འབྲས།  ། གང་གི་བཅུད་རྣམས་མ་ལུས་བསྡུས་ཤིང་དབང་གཞུ་ལྟར་བཀྲ་དཀྱིལ་འཁོར་འཁོར་ལོའི་གཟུགས་ཅན་གང་།  ། ཤེས་བྱའི་དྲ་བ་བདེ་བའི་ངོ་བོར་སྡོམ་མཛད་རྣལ་འབྱོར་མ་དང་ལྷན་ཅིག་སྙིང་དབུས་བཞུགས།  ། དེ་ཡི་མཐུ་སྟོབས་བྱེ་བའི་ཟེར་གཅིག་གིས།  ། བདུད་སྡེའི་དཔུང་དང་ཆབས་ཅིག་སྲིད་གསུམ་ཀྱང་།  ། ཡུད་ཀྱིས་སྲེག་པའི་སྟོང་ཉིད་སྙིང་ལ་སྟེར།  ། དེ་ཕྱིར་བློ་ལྡན་བག་ཡོད་ཅིས་མི་རིགས།  ། རྒྱལ་བའི་གསང་ཆེན་སྒྱུ་མའི་སྲིན་པོའི་གཟུགས།  ། གནམ་སྔོན་ལན་བརྒྱར་བཞུས་པའི་ཁུ་བས་བྱུགས།  ། རྒྱུ་སྐར་ཕྲེང་བས་ཀླུབས་པར་རི་བོང་ཅན།  ། ལྔ་ལྡན་དུམ་བུར་བྱས་པའི་ཐོད་ཀྱིས་འཇིགས།  ། དབང་སྔོན་ལྷུན་པོར་བསྐལ་པའི་བྱིན་ཟས་བཞིན།  ། ཤིན་ཏུ་ཚ་བའི་རྡོ་རྗེའི་མེ་ཚོགས་ནི།  ། ཉིན་བྱེད་འབུམ་གྱི་ཟེར་དང་རྩེ་དགས་འཁྱུད།  ། དྲེགས་པའི་ང་རོས་ཕྱི་ནང་བགེགས་ཚོགས་ཀྱི།  ། ཀླད་པར་གཟིར་ཞིང་གནམ་ལྕགས་རྡོ་རྗེའི་ཐོག། འཁྱུག་དང་ལྷན་ཅིག་གདུག་པའི་འཁོར་ཚོགས་ཀུན།  ། ཐམས་ཅད་འགེངས་པའི་བྱ་བས་ཅི་ཡང་བྲེལ།  ། བདག་གི་རྣམ་རྟོག་དགྲ་བོ་ད་སྒྲོལ་ཅིག། ༈དཔལ་རྡོ་རྗེ་ནག་པོ་ཆེན་པོ་མྱུར་མཛད་ཡེ་ཤེས་ཀྱི་མགོན་པོའི་སྐུའི་སྣང་བརྙན་མགོན་པོ་དངོས་དང་ཁྱད་པར་མེད་པ་འདི་ཉིད་ནི།  ལྕགས་མོ་གླང་གི་ལོར་དུས་ཁྱད་པར་ཅན་ས་ག་ཟླ་བའི་དཀར་ཕྱོགས་ཀྱི་ཚེས་དགེ་བའི་ཉིན་ནས་མགོ་བརྩམས་ཏེ།  སྦྱོར་དངོས་མཇུག་ཐམས་ཅད་ཀྱང་དད་གཏོང་རྣམ་དཔྱོད་སོགས་ཀྱི་ཡོན་ཏན་གྱི་ཚོགས་དུ་མས་ཐུགས་རྒྱུད་ལེགས་པར་གཏམས་ཤིང་།  སྒོས་སུ་ཤར་ཙོང་བློ་བཟང་རྒྱལ་བ་གཉིས་པའི་བསྟན་པ་ལ་མི་ཕྱེད་པའི་གུས་འདུད་ལྷུར་ལེན་པ།  ༧བྲག་འགོ་ཧོར་སྐུ་མཆེད་ནས་ཐུགས་དྭངས་པ་ཆེན་པོས་ཁུར་( ༢༤༦ )ལེགས་པར་བཞེས་ནས་བསྒྲུབས་པ་ལས་ཆོས་སྐྱོང་སྤྱིའི་གཟུངས་འབུལ་གྱི་ཡི་གེ་ལས་ཇི་ལྟར་འབྱུང་བ་བཞིན་ཡུལ་དུས་དང་བསྟུན་པའི་ལག་ལེན་བྱས་ཤིང་།  ལྷག་པར་སྐུ་བརྙན་རིན་པོ་ཆེའི་ནང་གཞུགས་སུ།  ༧སྐུ་མཆེད་དབུས་སུ་ཆིབས་བསྐྱོད་སྐབས།  གཞུང་དང་བཀྲ་ཤིས་ལྷུན་པོ་ཅི་རིགས་ནས་གནང་བའི་དེ་བཞིན་གཤེགས་པའི་འཕེལ་གདུང་རིན་པོ་ཆེ་བྱིན་རླབས་ཀྱི་གཟི་འོད་འབར་བ།  ༧ཕ་བླ་མ་ཁམས་གསུམ་ཆོས་ཀྱི་རྒྱལ་པོ་ཙོང་ཁ་པ་ཆེན་པོའི་སྐུ་ཆོས་དང་སྐུ་གཟན་གྱི་ཚལ་བུ།  རྒྱལ་བ་དབེན་ས་པ་བློ་བཟང་དོན་འགྲུབ་ཀྱི་དབུ་སྐྱེས་རིན་པོ་ཆེ།  པཎ་ཆེན་བློ་བཟང་ཆོས་ཀྱི་རྒྱལ་མཚན་གྱི་དབུ་ལོ་དང་ན་བཟའི་ཚལ་བུ།  རྗེ་བློ་བཟང་ཡེ་ཤེས་ཀྱི་ན་བཟའི་ཚལ་བུ།  ༧སྐྱབས་མགོན་ཐམས་ཅད་མཁྱེན་པ་བློ་བཟང་དཔལ་ལྡན་ཡེ་ཤེས་ཀྱི་ཤངས་མཚལ་རིན་པོ་ཆེ་འཁྲུལ་བྲལ།  རྒྱལ་བ་དགེ་འདུན་གྲུབ་ཀྱི་ཐང་ཤམས་ཀྱི་ཆ་ཤས།  རྒྱལ་བ་བསོད་ནམས་རྒྱ་མཚོའི་ན་བཟའ།  རྒྱལ་མཆོག་ལྔ་པ་ཆེན་པོའི་དབུ་ལོ།  རྒྱལ་བ་དགེ་འདུན་རྒྱ་མཚོའི་རྣམ་སྦྱར་གྱི་ཆ་ཤས།  ཐམས་ཅད་མཁྱེན་པ་བློ་བཟང་བསྐལ་བཟང་རྒྱ་མཚོ་དཔལ་བཟང་པོ་དེ་ཉིད་ཀྱི་ཕྱག་ལས་གཏར་བའི་སྐུ་མཚལ་དང་སྤུར་ཚ།  མཁས་གྲུབ་ཁྱུང་པོ་རྣལ་འབྱོར་གྱི་གདུང་རུས།  ཕུར་བུ་ལྕོག་རྗེ་བླ་མ་ངག་དབང་བྱམས་པའི་ཞལ་སྔ་ནས་ཀྱི་ན་བཟའ།  སྐྱབས་མགོན་པཎ་ཆེན་རིན་པོ་ཆེ་བློ་བཟང་དཔལ་ལྡན་ཡེ་ཤེས་ཀྱི་དབུ་སྐྲ་རིན་པོ་ཆེ་བསམ་འཕེལ་དབང་གི་རྒྱལ་པོ།  རྒྱལ་དབང་གོང་མ་བློ་བཟང་བསྐལ་བཟང་རྒྱ་མཚོའི་སྐུ་ཆིངས་རྙིང་པ་དང་སྐུ་ཆོས་རྙིང་པའི་ཆ་ཤས།  རྡོ་རྗེ་འཛིན་པ་དཀོན་ཅོག་རྒྱལ་མཚན་གྱི་དབུ་སྐྲ།  པཎ་ཆེན་བློ་བཟང་དཔལ་ལྡན་ཡེ་ཤེས་ཀྱི་ཕྱག་སྤར་མ་བདེ་མཆོག་གི་སྣང་བརྙན།  རྒྱལ་དབང་གོང་མ་བློ་བཟང་བསྐལ་བཟང་རྒྱ་མཚོའི་གདུང་ཚྭ་ལས་གྲུབ་པའི་དཔལ་རྡོ་རྗེ་འཇིགས་བྱེད་ཆེན་པོའི་སྣང་བརྙན་རྣམས་ན་བཟའ་བཟང་པོ་གསོལ་ཏེ་བཞུགས་ཤིང་སྐུ་རྒྱུ་རྣམས་ནི་དྲི་བཟང་དང་སྨན་སྣ་ཚོགས་སོགས་བསྲེས་པའི་སྤོས་འདམ་ལས་གྲུབ་ཅིང་།  མཐོང་ཐོས་དྲན་རེག་གི་སེམས་ཅན་རྣམས་ངན་སོང་ལས་སྐྱོབ་ཅིང་།  ཁྱད་པར་བར་ཆད་དང་འཇིགས་པ་ཐམས་ཅད་སེལ་བར་བྱེད་པའི་དབང་གི་རྒྱལ་པོ།  ས་ཕྱོགས་གང་དང་གང་དུ་བཞུགས་ཀྱང་དེ་དང་དེ་དག་བྱིན་གྱིས་རློབ་པར་བྱེད་དོ།  ། རྣམ་དག་བདེ་བར་གཤེགས་པའི་མཐུ་སྟོབས་གསང་།  ། ཐམས་ཅད་བསྡུས་པའི་གཏུམ་དྲག་དཔའ་བོའི་གཟུགས།  ། སྐྱེ་འགྲོའི་རེ་བ་སྐོང་བའི་ཡིད་བཞིན་ནོར།  ། བཞེངས་ལས་བྱུང་བའི་བསོད་ནམས་རྒྱ་མཚོའི་འཇིངས།  ། ལེགས་སྤྱད་སྨོན་ལམ་སྟོང་གི་ཆུ་ཀླུང་དང་།  ། ལྷན་ཅིག་འགྲོགས་ནས་ཀུན་མཁྱེན་རྒྱ་མཚོ་ཆེར།  ། འཇུག་པར་གྱུར་ཅིག་སྦྱིན་བདག་བཟོ་བོ་སོགས།  ། འདི་ལ་འབྲེལ་ཚད་ཚེ་གཅིག་སངས་རྒྱས་ཤོག། གནས་སྐབས་དམ་ཆོས་བསྒྲུབ་པའི་བར་ཆད་མེད།  ། བླ་མ་མགོན་པོ་སྙིང་ལ་འབྲལ་མེད་བཞུགས།  ། འདི་སྣང་འགགས་ཚེ་ཐབས་སྤྲུལ་སྣ་ཚོགས་ཀྱིས།  ། གསུང་གི་སྣང་སྩལ་ཤམ་བྷ་ལར་ཁྲིད་ཤོག། དེར་ཀྱང་དད་བརྩོན་བློ་དང་ཏིང་འཛིན་སོགས།  ། མོད་ལ་མངོན་གྱུར་ཐེག་མཆོག་རྡོ་རྗེའི་ལམ།  ། ཀུན་ནས་ཀུན་འཛིན་ཤོག་ཅིག་རྒྱལ་བ་དང་།  ། རྟེན་འབྲེལ་བདེན་པས་ངེས་པར་འགྲུབ་གྱུར་ཅིག། ཅེས་མྱུར་མཛད་ཡེ་ཤེས་མགོན་པོའི་སྐུ་བརྙན་གསར་( ༢༤༧ )བཞེངས་ཀྱི་དཀར་ཆག་མདོར་བསྡུས་རང་དང་གཞན་གྱི་དད་པའི་གསོས་སུ་༧དགེ་སློང་བསྐལ་བཟང་གི་མིང་ཅན་གྱིས་ལྕགས་མོ་གླང་ལོའི་ས་ག་ཟླ་བའི་དབང་ཕྱོགས་ཀྱི་ཚེས་དགེ་བར་བྲིས་སོ། །  ། །